
Ezüst nanorészecskék citotoxikus hatásának vizsgálata tumoros sejtvonalakon.

Az ezüst nanorészecskék (AgNP) az egyik legelterjedtebben használt nanoanyagok elsősorban antibakteriális és antifungális hatásuknak köszönhetően. Az ezüst nanopartikulumok az emlős sejtekre is citotoxikust hatást gyakorolnak, amelyet ki lehetne használni a tumorterápia során.
Kutatásunk célja volt az AgNP-k humán sejtekre kifejtett hatásának tanulmányozása. Vizsgálataink kezdőpontjaként két méretben, kisebb (4 nm) és nagyobb méretű (35 nm), megközelítőleg gömb alakú AgNP-ket szintetizáltunk a Lee-Meisel féle módszerrel ezüst-nitrát nátrium-borohidrides redukciójával, citrát jelenlétében. Mindkét méretű nanorészecske zeta potenciálja erősen negatívnak bizonyult, mely nagy stabilitásra utalt.
Az AgNP hatásának vizsgálatát két sejtvonalon, U2Os és HeLa sejteken végeztük. A két sejtvonal viabilitását Tripánkék és MTT módszerrel mértük. Mindkét méretű nanorészecskés kezelés idő és koncentrációfüggő viabilitás csökkenést eredményezett. Mind a 4 és a 35 nm-es ezüst partikulumok is diffúzan helyezkednek el a sejtek citoplazmájában, gyakran úgynevezett multivezikuláris testekben találhatók. A sejtekbe jutott AgNP-k a sejtek morfológiai változását, a DNS fragmentálódását, a mikrotubulus szerkezeti változásokat, illetve stresszrostok megjelenését okozzák. A fém nanorészecskék a sejtekben oxidatív stresszt indukálnak, melynek mértékét reaktív oxigén gyökök mennyiségén keresztül detektáltuk DCFDA festéssel. Mindkét méretű AgNP-vel történő kezelés hatására emelkedést figyelhetünk meg a ROS mennyiségében, a 4 nm-es AgNP esetén ez a növekedés jóval erősebbnek bizonyult. Ebből arra következtethetünk, hogy az oxidatív stressz kiváltásának mértékében a részecskeméret jelentőséget kap. AgNP kezelés hatására gyakran tapasztaltunk apoptózisra utaló jeleket. Western blottal és immunfestéssel kimutattuk a p53 és a kaszpáz-3 fehérje szintjének emelkedését mind U2os, mind HeLa sejteken. Génexpressziós szinten a prokaszpáz-3, a p53 és a p21 expressziós növekedését, míg az antiapoptotikus survivin szintjének csökkenését detektáltuk RT-qPCR-ral.
Végeredményül elmondhatjuk, hogy az ezüst nanorészecskék által apoptózis indukálódik a két rákos sejtvonalban. Kísérleteink alapján feltételezhetjük, hogy az ezüst nanorészecskék a humán sejtekbe bejutnak, azok a sejtekben aggregátumokat képeznek, majd belőlük ezüst ionok szabadulnak fel, melyek szabadgyökök termelődését okozzák. Az oxidatív stressz végeredményeként p53 és kaszpáz-3 aktiváció során apoptózis indukálódik a sejtekben.



